Lausunto luonnoksesta 22.8.2018 hallituksen esitykseksi eduskunnalle laiksi tilintarkastuslain 2 luvun 2 §:n muuttamisesta.

Hallituksen esityksen luonnoksessa ehdotetaan tilintarkastuslakia muutettavaksi siten, että lakisääteistä tilintarkastusvelvollisuutta määrittäviä rajoja nostettaisiin niin, että kirjanpitolain mikroyritysmääritelmän täyttävät osakeyhtiöt, kommandiittiyhtiöt ja avoimet yhtiöt rajattaisiin tilintarkastusvelvollisuuden ulkopuolelle.

Luonnoksessa on hyviä argumentteja sekä rajojen nostamisen puolesta että nykyisten rajojen ennallaan pitämiseksi. Paljolti on kysymys siitä, mitä argumenteista halutaan painottaa oman kannanoton muodostamisessa. Toistamatta näitä argumentteja puolesta ja vastaan meidän tekemämme rajojen muutoksen hyötyjen ja haittojen punninta päätyy nykyisten rajojen säilyttämiseen. Toteamme lyhyesti korostavamme sitä, että tilinpäätösinformaation luotettavuuden ja hallinnon lainmukaisuuden ulkopuolinen ja riippumaton varmennus on tilintarkastuksen keskeinen ja arvokas yhteiskunnallinen funktio.

Omistaja valitsee tilintarkastajat selvittämään, onko johto hoitanut yhtiötä omistajan kannalta hyvin ja onko johto raportoinut riittävästi ja oikein yhtiön toiminnasta. Hyvin pienissä yhtiöissä omistaja ja johto ovat sama, jolloin tilintarkastukselle ei tästä näkökulmasta ole tarvetta. Kun yritykset kasvavat, omistajuus voi jakautua usealle taholle, minkä vuoksi tilintarkastus on tärkeätä tai suorastaan välttämätöntä myös henkilökuntamäärältään pienissä yhtiöissä.

Luonnoksen luvussa kolme käydään hyvin läpi hallituksen esityksen taloudellisia ja yhteiskunnallisia vaikutuksia kuten myös vaikutuksia eri viranomaisten toimintaan. Luonnoksen sivulla 15 on arvioitu taloudellisen kustannustaakan vähentymisen olevan n. 1 000 euroa vuodessa. Luonnoksessa tätä pidetään tuntuvana säästönä yrityksille. Puolet tästä arvioluvusta koostuu laskennallisena arviona tarkastuskohteen henkilöstön omista kuluista, joihin on ilmeisesti luettu tilintarkastajan haastatteluihin ja tietopyyntöjen toteuttamiseen kuluva työaika. Toisaalta on huomattava, että näiden kustannusten vastinparina on niistä saatava hyöty, joita sekä yrityksessä että muilla tahoilla on vaikeampi rahamääräisesti arvioida kuin kustannuksia. Tämä epäsymmetrinen arviointiasetelma johtaa helposti huomion kiinnittymisen liiaksi kustannuksiin kuin tilintarkastuksen hyötyihin. Mikroyritykselle itselleen koituvia hyötyjä ovat mm. kirjanpidon ja tilinpäätöksen oikeellisuuden lisääntyminen, verotuksellisten seikkojen oikean huomioimisen lisääntyminen sekä muu tilintarkastajan ammatin kautta saatavan tiedon hyödyntäminen. Tilinpäätöksen oikeellisuutta varmentava riippumaton asiantuntija tuottaa lisäarvoa mikroyritysjohdolle myös mahdollisten vastuukysymysten ennaltaehkäisijänä.

Tampereella 3.10.2018

Professori Lasse Oulasvirta, Tampereen yliopisto, Johtamiskorkeakoulu

Professori emeritus Pentti Meklin, Tampereen yliopisto, Johtamiskorkeakoulu